Peter Kofod (DF), 2023-12-14:
Tak for det, formand.
Jeg kan konstatere, at jeg har fået en anden tale med end den, som de fleste andre ordførere før mig har holdt – det kan jeg godt allerede nu annoncere – for jeg er bekymret for den nuværende klimapolitik.
Det er, som om regeringen og de fleste andre partier herinde gør det meste for at gøre livet som dansker sværest og surest muligt.
Tag bare den kommende flyafgift.
Her hæves prisen i en tid, hvor vi allerede har set store prisstigninger.
Har man penge, kan man få ferie, men har man ingen, så må man gå hjemme, fristes man til at sige.
Det synes jeg er en farlig og træls tendens, nemlig at vi har en regering, der mener, at det næsten altid skal være ulighedsskabende, når vi skal investere i grøn omstilling.
Hvorfor må familier, hvor pengene er små, ikke få lov til at tage på ferie?
Jeg tror godt, vi alle ved, at bankdirektørerne og djøf'erne også i fremtiden vil have råd til at komme på ferie.
Er regeringen virkelig ikke bekymret over den udvikling?
Og effekten er lille, mildest talt, for ikke at tale om, hvordan vi formår at skabe ulighed på tværs af samfundet, når det kommer til den grønne omstilling.
For hvorfor er det ofte landområderne, der skal betale prisen, f.eks. den snarlige CO 2 -afgift på landbruget?
Det er velkendt, at afgiften kommer til at forøge fødevarepriserne, og det er velkendt, at landbruget formentlig vil miste arbejdspladser, at gårde, der er gået i arv igennem generationer, vil lukke, at lokalsamfund vil affolkes yderligere, at grøfterne i vores samfund vil blive dybere.
Der er også diskussionen om højere dieselpriser, som flere ordførere har bragt op før mig.
Alt det her ved vi.
Jeg tror også, at alle, der har set solcellemarker, vil være enige i, at det virkelig ikke er noget særlig kønt syn i vores omgivelser i den natur, som vi jo i Dansk Folkeparti har meget kær.
Solcellerne ødelægger naturen.
Det kan virke som en gold sort glasørken, hvor der tidligere har været lærkesang.
Hvorfor vælger vi den plan, hvor vi ødelægger naturen, når det havde været langt mere oplagt at opsætte solceller på offentlige tage eller tage på private virksomheder, som har lyst, eller andre steder?
Hvorfor bruger vi så meget tid og så mange penge på at opsætte kæmpevindmøller på land?
Det er, som om der er meget langt fra land til by, og hver evig eneste dag den her regering sidder for bordenden, øges afstanden.
Men som jeg sagde i starten af min tale, er vi i Dansk Folkeparti klar til at tage ansvar, for vi har jo et behov for, at der er nogle, der sætter ganske almindelige danskere først.
For vores ønske er ikke, at danske borgere skal lide under politikeres opsatte mål.
Lad os i stedet investere i teknologi, og lad os være kreative med løsninger, der ikke går ud over danskerne.
Mange teknologier og udviklingspotentialer ligger lige for vores fødder, så lad os droppe det med at gøre livet surt for de mange og ikke lade klimapolitikken være dikteret af ting, der ser godt ud på et papirark, for vi har behov for at samtænke løsninger til virkeligheden, hvor virkelige mennesker ikke trampes på.
I virkeligheden er jeg bange for, at man risikerer at sætte rigtig meget politisk goodwill over styr i de her år, hvor befolkningens villighed til handling er stor, og hvor mange oplever, at den åbenhed bliver misbrugt til at plante vores land til med solcelleørkener og kæmpevindmøller.
Det går ikke.
Der er jo også et hensyn til de mennesker, der skal bo i områderne, og der er et hensyn til naturen.
Tænk f.eks. på den igangværende diskussion om kæmpevindmøller i Vadehavet, hvor 15 millioner trækfugle årligt flyver igennem.
Forestil jer møller dobbelt så høje som pylonerne på Storebæltsbroen i det flade marsklandskab.
Det er tragisk, det er trist, og jeg vil gå så langt som til at kalde det decideret naturhadende.
Det går ikke.
Venstrefløjen er blevet så klimatosset, at den har sat sin kærlighed til den smukke danske natur over styr, og er samtidig så teknologiforskrækket og gammeldags, at den er mere bange for ny sikker kernekraft end for påståede konsekvenser af klimaforandringer.
Vores nationalsang starter med, at der er et yndigt land, men når jeg tænker på, hvad der er ved at ske med vores land, vil det snart, på et tidspunkt blive: Der var et yndigt land engang.
I DF er vi glade for vores natur, vi er optimister, hvad angår ny teknologi, og vi er realister, hvad angår klimaet.
Tak for ordet.